নাইকো দূর্নীর্তি মামলায় বি এন পি চেয়ারপার্সন বেগম খালেদা জিয়ার জামিন মঞ্জুর
নাইকো দূর্নীর্তি মামলায় বি এন পি চেয়ারপার্সন বেগম খালেদা জিয়ার জামিন মঞ্জুর করেছে আদালত- জানাচ্ছেন ঢাকা থেকে মতিউর রহমান চৌধুরী।
খালেদা জিয়ার জামিন নাইকো দুর্নীতি মামলায় বিএনপি চেয়ারপারসন বেগম খালেদা জিয়ার জামিন মঞ্জুর করেছেন আদালত। সোমবার দুপুরে ঢাকার বিশেষ জজ আদালতে হাজির হয়ে জামিন চান সাবেক এই প্রধানমন্ত্রী। আদালত জামিন মঞ্জুরের পাশাপাশি অভিযোগ গঠনের শুনানির জন্য ২৮শে ডিসেম্বর দিন ধার্য্য করেছেন। খালেদা জিয়ার পক্ষে শুনানিতে অংশ নেন তার আইনজীবী খন্দকার মাহবুব হোসেন এবং মাহবুব উদ্দিন খোকনসহ কয়েকজন। খালেদা জিয়া অতীতে জামিনের অপব্যবহার করেননি এবং তিনি অসুস্থ এই যুক্তিতে তারা জামিন মঞ্জুরের আবেদন জানান। দুর্নীতি দমন কমিশনের আইনজীবী মোশাররফ হোসেন কাজল ও মীর আব্দুস সালাম জামিনের বিরোধিতা করেন। খালেদা জিয়ার হাজিরাকে কেন্দ্র করে এদিন আদালত পাড়ায় নিরাপত্তা ব্যবস্থা জোরদার করা হয়। আদালত প্রাঙ্গনে বিপুল সংখ্যক বিএনপি নেতাকর্মী উপস্থিত ছিলেন। তত্ত্বাবধায়ক সরকারের আমলে দায়ের করা নাইকো মামলাটি হাইকোর্টের আদেশে স্থগিত ছিল। গত ১৮ই জুন এ মামলার বৈধতা প্রশ্নে জারি করা রুল খারিজ করে খালেদা জিয়াকে নিম্ন আদালতে আত্মসমর্পণের নির্দেশ দেয় উচ্চ আদালত। ওদিকে, নাশকতার তিন মামলায় বিএনপির ভারপ্রাপ্ত মহাসচিব মির্জা ফখরুল ইসলাম আলমগীরের জামিন বহাল রেখেছেন সুপ্রিম কোর্টের আপিল বিভাগ। এরফলে তার কারামুক্তিতে এখন আর কোন বাধা নেই বলে জানিয়েছেন আইনজীবীরা। ঢাকা থেকে মতিউর রহমান চৌধুরীর রিপোর্ট: